Ocotea foetens

Ocotea foetens er et eviggrønt tre i laurbærfamilien.

Det blir opptil 40 m høyt. Barken er mørk gråbrun med runde, hvite korkporer. Trærne har ofte rotskudd. Bladene er bredt lansettformede til eggformede, 10–12 cm lange og 4–5 cm brede. Ved basis av midtnerven sitter to store kjertler. Det vitenskapelige navnet foetens, «stinkende» viser til at fersk ved har en sterk, ubehagelig lukt.

Blomstene kan være enkjønnede eller tvekjønnede. De dufter, har 6 tepaler og kan være grønne eller gulhvite. Pollenbærerne har 4 pollensekker. Frukten er en steinfrukt som minner om ei eikenøtt. Den er 3 cm lang og halvveis dekket av ei skål. 

Arten er endemisk for Makaronesia og er utbredt på Madeira, Hierro, La Palma, Gomera, Tenerife og Gran Canaria. Den er innført av mennesker til Azorene. Arten er avhengig av høy luftfuktighet og næringsrik jord. Den vokser inne i laurbærskog i tåkebeltet 500–1000 moh. Treslaget kalles til på spansk og portugisisk.

Referanser

Eksterne lenker 

 

Laurbærfamilien
Makaronesias endemiske flora